Nous Hemarriz, sires de Jou, faisons savoir à touz... que nous tenons et devons tenir, nous et nostre hoir, en fié lige dou noble baron Jeham, conte de Bourgoigne et signour de Salins, nostre signour, tout nostre chastel de Jour, le chastel d’Usies rendauble et toutes les appendises doudit chastel d’Usies, et Bonevans et Courvieres et Dammartin et Estaz, et quarante livrées de terre ou pois de Salins, et quamque nous avons et davons avoir à La Reviere de la Chadellie, et les censiers que nous avons à Pontallie; et toutes ces choses recognossons nous, de nostre bon gré et en nostre bone memoire, tenir doudit conte en fié lige. En tesmoignaige de laquel chose, à nostre priere et à nostre requeste, Walchier, li religious abbes de Goile, ha mis son seel pendant en ces presantes lettres, ensamble le nostre seel. Ceu fut fait l’am de l’incarnation Nostre Signour [corrant] par mil et doux cenz et sexante et doux.